# Ziņojums par Latvijas Republikas konsolidēto 2023. gada pārskatu

Zemā ekonomikas izaugsme pasaulē un galvenajās Latvijas ārējās tirdzniecības partnervalstīs būtiski bremzēja Latvijas ekonomikas attīstību, kā rezultātā Latvijas iekšzemes kopprodukts (turpmāk – IKP) 2023. gadā salīdzināmās cenās ir samazinājies par 0,3 %, salīdzinot ar 2022. gadu. Ekonomikas attīstības tempus bremzējis gan Krievijas karš Ukrainā un ar to saistītais energoresursu cenu kāpums, gan procentu likmju pieaugums, centrālajām bankām cenšoties ierobežot inflāciju. Salīdzinājumam, Eiropas Savienības (turpmāk – ES) dalībvalstu ekonomiku vidējais pieauguma līmenis 2023. gadā bijis 0,4 % no IKP.

2023. gadā vispārējās valdības budžeta deficīts[[1]](#footnote-1) bija 2,2 % no IKP[[2]](#footnote-2), kas bija būtiski zemāks kā likumā “Par valsts budžetu 2023. gadam un budžeta ietvaru 2023., 2024. un 2025. gadam” pānotais deficīta līmenis - 4,2 % no IKP[[3]](#footnote-3) (neskaitot fiskālā nodrošinājuma rezervi 0,1% no IKP apmērā), un bija zemāks par ES dalībvalstu vidējo rādītāju – 3,5 %. Salīdzinot ar 2022. gadu, vispārējās valdības budžeta deficīts samazinājās par 886 milj. *euro*. Deficīta izmaiņas pozitīvi ietekmēja augstāki nodokļu un nenodokļu ieņēmumi, kā arī zemāki izdevumi, būtiski mazinoties nepieciešamībai sniegt valsts atbalstu uzņēmumiem un mājsaimniecībām energoresursu cenu pieauguma ietekmes mazināšanai.

Latvijas vispārējās valdības parāds[[4]](#footnote-4) 2023. gada beigās bija 17,6 mljrd. *euro* jeb 43,6 % no IKP, kas vēl aizvien ir ievērojami zemāks nekā vidēji ES dalībvalstīs (81,7 %).

Vispārējās valdības parāda līmeni galvenokārt ietekmē valsts parāds[[5]](#footnote-5), kas 2023. gada beigās bija 17,7 mljrd. *euro* nominālvērtībā, pieaugot par 8,8 % salīdzinājumā ar 2022. gadu[[6]](#footnote-6). Valsts parāda pieauguma tendences kopš 2020. gada sākuma pamatā saistītas ar visaptverošu atbalsta pasākumu finansēšanu, īstenojot Covid-19 uzliesmojuma ietekmes mazināšanas un energoresursu cenu strauja pieauguma kompensēšanas pasākumus.

Neskatoties uz pēdējo gadu pieaugumu, Latvijas vispārējās valdības parāda līmenis joprojām ir viens no zemākajiem ES un eirozonas dalībvalstu vidū. Starptautiskajos finanšu tirgos 2023. gadā piesaistīti resursi 2,1 mljrd. *euro* apmērā, veicot eiroobligāciju emisiju ar dzēšanu 2028., 2029. un 2033. gadā, investoru pieprasījumam visās esmisijās pārsniedzot faktiski emitēto apjomu. Iekšējā finanšu tirgū 2023. gadā veikti apgrozībā esošo eiroobligāciju papildu laidieni 1,1 mljrd. *euro* apmērā, saglabājoties augstam investoru pieprasījumam pēc valsts vērtspapīriem izsolēs. Papildus aizņēmumiem kapitāla tirgū 2023. gadā Latvija veica 15 gadu aizņēmumu no Eiropas Investīciju bankas 200 milj. *euro* apmērā spēkā esošā līguma ietvaros, kas bija pieejams valsts budžeta līdzfinansējuma nodrošināšanai ES fondu 2014.-2020. gada plānošanas perioda projektiem. 2023. gadā būtiski pieauga Latvijas iedzīvotāju pieprasījums pēc krājobligācijām, sasniedzot augstāko emitēto krājobligāciju apjomu kopš šī instrumenta ieviešanas – gada beigās tas bija 253 milj. *euro*.

2023. gadā valsts budžets izpildīts, īstenojot likumā “Par valsts budžetu 2023. gadam un budžeta ietvaru 2023., 2024. un 2025. gadam” noteiktos vidēja termiņa budžeta politikas prioritāros attīstības virzienus – drošība, izglītība, enerģētika, konkurētspēja, dzīves kvalitāte, cilvēka un sabiedrības veselība.

Konsolidētajā kopbudžetā (valsts un pašvaldību budžetu izpilde[[7]](#footnote-7)) 2023. gadā bija finansiālais deficīts 1 330,0 milj. *euro*, kas ir par 93,9 milj. *euro* mazāks salīdzinājumā ar 2022. gada rādītāju. Pārskata gadā ievērojami pieauguši izdevumi ES fondu līdzfinansētu projektu īstenošanai, galvenokārt noslēdzoties Kohēzijas politikas fondu 2014.-2020. gada plānošanas periodam, savukārt izdevumi atbalsta pasākumiem kopbudžetā 2023. gadā bijuši būtiski zemākā apmērā nekā gadu iepriekš. Energoatbalstam 2023. gadā izlietoti 454,4 milj. *euro,* nozīmīgu daļu no tā veido siltumenerģijas un elektroenerģijas izmaksu pieauguma kompensācijas uzņēmumiem un mājsaimniecībām, savukārt sociālie pabalsti bija mērķētāki un tika piešķirti, ņemot vērā ienākumu līmeni. Izdevumi atbalsta pasākumiem Covid-19 pandēmijas seku mazināšanai 2023. gadā būtiski samazinājušies – izmantoti 76,8 milj. *euro* no 2023. gadā plānotajiem 101 milj. *euro*. No plānotajiem 102 milj. *euro* Ukrainas civiliedzīvotāju atbalstam 2023. gadā realizēti pasākumi 67,9 milj. *euro* apmērā[[8]](#footnote-8).

Konsolidētā kopbudžeta ieņēmumos 2023. gadā saņemti 15,6 mljrd. *euro*, kas ir par 1,3 mljrd. *euro* jeb 9,3 % vairāk, salīdzinot ar 2022. gadu. Kopbudžeta ieņēmumu pieaugumu galvenokārt nodrošināja nodokļu ieņēmumi. 2023. gadā tie iekasēti 12,6 mljrd. *euro* apmērā un bija par 1 mljrd. *euro* jeb 9 % augstāki nekā 2022. gadā. Kopbudžeta nodokļu ieņēmumu palielinājums 2023. gadā galvenokārt saistīts ar augsto pieaugumu darbaspēka, kā arī pievienotās vērtības nodokļu ieņēmumos.

Konsolidētā kopbudžeta izdevumi 2023. gadā sasniedza 16,9 mljrd. *euro*, kas ir par 1,2 mljrd. *euro* jeb 7,9 % vairāk nekā 2022. gadā, ko ietekmēja ievērojami lielāks ES fondu finansējuma izlietojums, savukārt izdevumi Covid-19 atbalsta pasākumu finansēšanai būtiski samazinājās.

Konsolidētā kopbudžetā kapitālie izdevumi 2023. gadā veidoja 1 457,5 milj. *euro*, par 177,2 milj. *euro* jeb 13,8 % pārsniedzot 2022. gada līmeni. Valsts pamatbudžetā kapitālie izdevumi salīdzinājumā ar 2022. gadu pieauguši par 155,1 milj. *euro* jeb 18,1 % – gan ES fondu projektu īstenošanai, lielākoties satiksmes nozarē, gan pamatfunkciju bruto pamatkapitāla veidošanai pārsvarā aizsardzības un iekšlietu nozaru investīciju projektiem. Pašvaldību budžetā kapitālo izdevumu pieaugums 2023. gadā bijis neliels, samazinoties būvniecības projektiem, savukārt palielinoties izdevumiem kapitālā remonta un rekonstrukciju projektiem.

Paaugstinātas procentu likmes ietekmē 2023. gadā valsts pamatbudžeta procentu izdevumi palielinājās par 31,0 milj. *euro* jeb 18.8 %, salīdzinot ar 2022.gada vēsturiski zemāko apjomu. Prognozēts, ka 2024. gadā procentu izdevumu pieaugums varētu sasniegt 165,6 milj. *euro* jeb 85 % salīdzinājumā ar 2023. gadu. Arī turpmākajos gados sagaidāma procentu izdevumu pieauguma tendence.

Pašvaldību budžetā 2023. gads noslēgts ar deficītu 156,0 milj. *euro* apmērā,  kas ir bilances pasliktinājums par 218,9 milj. *euro* salīdzinājumā ar 62,9 milj. *euro* pārpalikumu 2022. gadā.  Neskatoties uz ieņēmumu kāpumu par 227,9 milj. *euro* jeb 7,0 %, izdevumi pašvaldību budžetā 2023. gadā pieauga ievērojami straujāk. Salīdzinot ar 2022. gadu, izdevumi bijuši par 446,7 milj. *euro* jeb 14,0 % lielāki, kas ir straujākais pieaugums starp budžeta līmeņiem. Pieaugums vērojams gandrīz visās izdevumu pozīcijās, tostarp lielākais kāpums bijis izdevumiem atlīdzībai, kas bija par 234,7 milj. *euro* jeb 16,4 % augstāki nekā 2022. gadā. Pieaugums saistīts ar būtisku minimālās algas celšanu valstī, kā arī ar izdevumu pieaugumu pedagogu atalgojumam. Savukārt, kapitālie izdevumi pašvaldību budžetā 574,7 milj. *euro* apmērā 2023. gadā auguši vien par 2,7 % jeb 15,1 milj. *euro*. Mazāk nekā pērn īstenoti būvniecības projekti, savukārt kapitālā remonta un rekonstrukciju projektu īstenošana bijusi teju par 30,0 milj. *euro* vairāk.

Likumā “Par valsts budžetu 2023. gadam un budžeta ietvaru 2023., 2024. un 2025. gadam” noteiktajiem vidēja termiņa budžeta politikas prioritārajiem attīstības virzieniem joprojām saglabājas ļoti augsta nenoteiktība un ārējie riski, īpaši saistībā ar ģeopolitisko situāciju un karu Ukrainā, kā arī ar eirozonas ekonomikas attīstību un situāciju pasaulē kopumā, kas kavē investīciju lēmumu pieņemšanu un mazina patērētāju konfidenci.

Latvijas Stabilitātes programmā 2024.-2028. gadam 2024. gads raksturots ar izaugsmes atjaunošanos, inflācijas strauju samazināšanos, energoresursu cenu stabilizēšanos, noturīgu darba tirgu un kopumā norāda uz valsts ekonomikas noturību pret ārējiem ekonomiskajiem šokiem. Saskaņā ar Finanšu ministrijas 2024. gada februāra novērtējumu 2024. gadam IKP pieaugums salīdzināmās cenās ir prognozēts 1,4 %, bet 2025. gadam – 2,9 %. Nākamajos trijos gados – 2026.‑2028. gadā – tiek prognozēta lēnāka ekonomikas izaugsme attiecīgi par 2,8 %, 2,6 % un 2,3 %.

Pēc strauja vispārējās valdības budžeta deficīta samazināšanās posma, kad laikā no 2021. līdz 2023. gadam tas samazinājās no 7,2 % no IKP līdz 2,2 %, 2024. gadā plānotais deficīts būtiski pieaugs un sasniegs 2,9 % no IKP apmēru, pietuvojoties 3 % no IKP robežvērtībai. Scenārijā pie nemainīgas politikas vispārējās valdības budžeta deficīts 2025. gadā tiek prognozēts 2,7 %, 2026. gadā 2,2 %, 2027. gadā 2,0% un 2028. gadā 1,7%. Vājākas izaugsmes un inflācijas diktētā ieņēmumu dinamika, algu pieaugums publiskajā sektorā, veselības izdevumu pieaugums un nepieciešamība strauji un būtiski palielināt izdevumus iekšējai un ārējai drošībai ir atstājusi savu ietekmi uz deficīta prognozi. Papildus nenoteiktība saistīta ar Rail Baltica projekta īstenošanu un finansēšanu, kas iespējams var ietekmēt valsts parādu nākotnē. Saskaņā ar Ministru kabineta 2024. gada 11. jūnija sēdē lemto (prot. Nr. 24 78. §) Satiksmes ministrijai dots uzdevums līdz 2024. gada 30. septembrim izstrādāt Rail Baltica projekta ilgtermiņa finansēšanas plānu ar priekšlikumiem projektam nepieciešamā finansējuma nodrošināšanai no dažādiem finansējuma avotiem (ārvalstu finanšu palīdzība, publiskā un privātā partnerība u. c.) un individuāliem finanšu un investīciju risinājumiem projekta īstenošanai, lai neradītu negatīvu ietekmi uz vispārējās valdības budžeta deficītu.

Tā kā ES vispārējā izņēmuma klauzula sākot ar 2024. gadu ir atcelta un no 2024. gada 30. aprīļa ir stājies spēkā jaunais ES fiskālās politikas regulējums, augstais deficīta līmenis 2024. gadā un relatīvi lēnais tā samazinājums nemainīgas politikas apstākļos norāda, ka situācija valsts publiskajās finansēs tuvākajos gados būs saspringta.

2024. gada 31. maijā starptautiskā kredītreitingu aģentūra *S&P Global* pazemināja Latvijas kredītreitingu par vienu pakāpi no A+ līmeņa līdz A līmenim, nosakot stabilu kredītreitinga nākotnes novērtējumu un pamatojot savu lēmumu ar to, ka Krievijas – Ukrainas karš un reģionālie ģeopolitiskie riski vidējā termiņā turpinās ietekmēt Latvijas fiskālos rādītājus, ekonomisko izaugsmi un starptautisko konkurētspēju, lai gan šīs ietekmes apmēru joprojām ir grūti precīzi novērtēt[[9]](#footnote-9). Lai gan Latvijas ekonomikas un fiskālie rādītāji līdz šim kopumā ir bijuši noturīgi pret netiešo Krievijas – Ukrainas kara ietekmi, taču, pēc aģentūras *S&P Global* domām, ekonomikas ātrāku izaugsmes atjaunošanos un valsts budžeta deficīta līmeņa samazināšanos var aizkavēt izdevumu pieaugums prioritārām jomām - valsts drošībai un aizsardzībai. Aģentūra *S&P Global* norāda, ka Latvijas kredītreitingu stabilajā A līmenī atbalsta īstenotās politikas uzticamība, dalība eirozonā un mērens valsts parāda līmenis, kā arī pauž pārliecību, ka Latvija turpinās ievērot stingras fiskālās politikas pamatprincipus, kontrolējot valsts budžeta deficīta līmeni un veicot pasākumus tā ierobežošanai. Aģentūra *S&P Global* noteiktais Latvijas kredītreitings joprojām atrodas augstajā, investīcijām drošajā A līmeņu grupā un ir par vienu pakāpi augstāks nekā aģentūras *Fitch Ratings* Latvijai noteiktais kredītreitings A- līmenī (ar pozitīvu nākotnes novērtējumu) un aģentūras *Moody`s Investors Service* Latvijai noteiktais kredītreitings A3 līmenī (ar stabilu nākotnes novērtējumu), sniedzot iespēju aizņemties finanšu tirgos ar salīdzinoši labvēlīgiem nosacījumiem

Latvijas Republikas konoslidētais 2023. gada pārskats (turpmāk – Pārskats) sagatavots atbilstoši Likuma par budžetu un finanšu vadību 31. panta prasībām un struktūrai, kas noteikta Ministru kabineta 2021. gada 28. septembra noteikumos Nr. 652 “Gada pārskata sagatavošanas kārtība”, par periodu no 2023. gada 1. janvāra līdz 2023. gada 31. decembrim, apkopojot informāciju no ministriju, citu centrālo valsts iestāžu un pašvaldību pārskatiem, ikgadējā pārskata par valsts budžeta finanšu uzskaiti un ikgadējā pārskata par Valsts ieņēmumu dienesta administrētajiem nodokļiem, nodevām un citiem tā administrētajiem uz valsts budžetu attiecināmiem maksājumiem.

Pārskatā ietvertie valsts budžeta iestāžu, no valsts budžeta daļēji finansētu atvasinātu publisku personu un budžeta nefinansētu iestāžu gada pārskati un pašvaldību budžeta iestāžu un kopīgo iestāžu gada pārskati sagatavoti atbilstoši Grāmatvedības likumam, likumam “Par pašvaldību budžetiem”, likumam “Par valsts budžetu 2023. gadam un budžeta ietvaru 2023., 2024. un 2025. gadam” un citiem normatīvajiem aktiem budžeta un grāmatvedības jomā.

Pārskatu veido divi sējumi, kopā 559 lpp. Pārskata 1. sējumā iekļauti 2023. gada finanšu pārskati – valsts konsolidētā grāmatvedības bilance, konsolidētais pārskats par darbības finansiālajiem rezultātiem, konsolidētais naudas plūsmas pārskats, konsolidētais pašu kapitāla izmaiņu pārskats un finanšu pārskatu pielikums ar skaidrojumiem.

Pārskata 2. sējumā iekļauta informācija par budžetu izpildi 2023. gadā, kas sastāv no konsolidētā kopbudžeta izpildes pārskata un tā pielikumiem – pielikuma, kurā sniedz skaidrojumu par konsolidētā kopbudžeta izpildi, konsolidētā valsts budžeta izpildes pārskata un konsolidētā pašvaldību budžeta izpildes pārskata.

|  |  |
| --- | --- |
| Finanšu ministrs (paraksts\*) | A.Ašeradens |
|  |  |

\*Dokuments ir parakstīts ar drošu elektronisko parakstu

1. saskaņā ar Eiropas Savienības nacionālo un reģionālo kontu sistēmas 2010 (turpmāk - EKS2010) metodoloģiju; datu avots: [Statistics | Eurostat (europa.eu)](https://ec.europa.eu/eurostat/databrowser/explore/all/t_economy?lang=en&display=list&sort=category) [↑](#footnote-ref-1)
2. saskaņā ar Centrālās statistikas pārvaldes datiem – 40,3 mljrd. *euro* faktiskajās cenās [↑](#footnote-ref-2)
3. likumā “Par valsts budžetu 2023. gadam un budžeta ietvaru 2023., 2024. un 2025. gadam” plānotais rādītājs 42,6 mljrd. *euro* faktiskajās cenās [↑](#footnote-ref-3)
4. saskaņā ar EKS’2010 metodoloģiju [↑](#footnote-ref-4)
5. saskaņā ar nacionālo metodoloģiju, bez atvasinātajiem finanšu instrumentiem [↑](#footnote-ref-5)
6. 2023. gadā no valsts parāda izslēgtas saistības par Starptautiskā Valūtas fonda piešķīrumu, attiecīgi precizēts 2022.gada salīdzināmais rādītājs uz 16,2 mljrd.*euro* [↑](#footnote-ref-6)
7. saskaņā ar naudas plūsmas metodi [↑](#footnote-ref-7)
8. Datu avots: Finanšu ministrija <https://www.fm.gov.lv/lv/jaunums/fm-visparejas-valdibas-budzeta-deficits-2023-gada-bija-zemaks-neka-prognozets> [↑](#footnote-ref-8)
9. 2024. gada 31. maijā S&P Global ar līdzīgu pamatojumu pazemināja arī Lietuvas kredītreitingu no A+ līmeņa uz A līmeni (ar stabilu kredītreitinga nākotnes novērtējumu) un Igaunijas kredītreitingu no AA- līmeņa uz A+ līmeni (ar stabilu kredītreitinga nākotnes novērtējumu). [↑](#footnote-ref-9)